b'\n_START_ARTICLE_\nNo Man\xe2\x80\x99s Sky\n_START_SECTION_\nPelaaminen\n_START_PARAGRAPH_\nNo Man\xe2\x80\x99s Sky on ensimm\xc3\xa4isest\xc3\xa4 persoonasta pelattava selviytymis- ja seikkailupeli. Peliss\xc3\xa4 tutkitaan universumia, jossa on useita galakseja ja yli 18 triljoonaa planeettaa (18x10\xc2\xb9\xe2\x81\xb8), joista osalla on omat el\xc3\xa4in- ja kasvilajit. Tutkimalla ymp\xc3\xa4rist\xc3\xb6\xc3\xa4 skannerin avulla saa tietoa planeetasta, jonka voi halutessaan l\xc3\xa4hett\xc3\xa4\xc3\xa4 Atlakseen, maailmanlaaijuiseen tietokantaan, jonka voi jakaa muiden pelaajien kanssa saadakseen pelin rahaa (units)._NEWLINE_Peliss\xc3\xa4 pelaajalla on k\xc3\xa4yt\xc3\xb6ss\xc3\xa4\xc3\xa4n avaruuspuku, rakettireppu ja monik\xc3\xa4ytt\xc3\xb6inen ty\xc3\xb6kalu joka toimii sek\xc3\xa4 aseena, kaivamisv\xc3\xa4lineen\xc3\xa4 ett\xc3\xa4 skannerina. Peliss\xc3\xa4 voi hankkia uusia ty\xc3\xb6kaluja ja avaruusaluksia sek\xc3\xa4 p\xc3\xa4ivitt\xc3\xa4\xc3\xa4 tavaroitaan ker\xc3\xa4\xc3\xa4m\xc3\xa4ll\xc3\xa4 materiaaleja tai ostamalla uusia osia. Avaruusalusten p\xc3\xa4ivitykset mahdollistavat p\xc3\xa4\xc3\xa4syn l\xc3\xa4hemm\xc3\xa4s galaksin keskustaa. _NEWLINE_Peliss\xc3\xa4 voi k\xc3\xa4yd\xc3\xa4 kauppaa Avaruusolentojen kanssa. Kommunikoidakseen avaruusolentojen kanssa pelaajan pit\xc3\xa4\xc3\xa4 ensin opetella niiden kielt\xc3\xa4. _NEWLINE_Jotkin toiminnot kuten avaruusolentojen ja el\xc3\xa4inten tappaminen tai liiallinen planeettojen kaivaminen kiinnitt\xc3\xa4\xc3\xa4 planeettojen robottipoliisien (Sentinels) huomion, jolloin ne yritt\xc3\xa4v\xc3\xa4t tappaa pelaajan. Peliss\xc3\xa4 on samankaltainen etsint\xc3\xa4kuulutusj\xc3\xa4rjestelm\xc3\xa4 kuin GTA-pelisarjassa, eli mit\xc3\xa4 enemm\xc3\xa4n rikoksia on tehnyt, sit\xc3\xa4 enemm\xc3\xa4n ja voimakkaampia poliiseja tulee per\xc3\xa4\xc3\xa4n._NEWLINE_Pelaajien mahdollisuutta tutkia planeettoja rajoittavat heid\xc3\xa4n aluksensa hyperavaruuslentomoottorit sek\xc3\xa4 polttoainem\xc3\xa4\xc3\xa4r\xc3\xa4. Pelaaja voi katsoa t\xc3\xa4htikarttaa ja suunnitella mit\xc3\xa4 kautta lent\xc3\xa4\xc3\xa4 eteenp\xc3\xa4in. T\xc3\xa4htikartalla n\xc3\xa4kyy tiedot niist\xc3\xa4 t\xc3\xa4htij\xc3\xa4rjestelmist\xc3\xa4, joilla muut pelaajat ovat k\xc3\xa4yneet ja pelaajilla on mahdollisuus nimet\xc3\xa4 t\xc3\xa4hti\xc3\xa4 ja planeettoja, jolloin muut pelaajat n\xc3\xa4kev\xc3\xa4t ne jos sattuvat l\xc3\xb6yt\xc3\xa4m\xc3\xa4\xc3\xa4n niit\xc3\xa4.\n_START_SECTION_\nProseduraalisesti tuotettu universumi\n_START_PARAGRAPH_\nNo Man\'s Sky:n ydin on sen virtuaalinen universumi, joka sis\xc3\xa4lt\xc3\xa4\xc3\xa4 t\xc3\xa4hti\xc3\xa4, planeettoja ja el\xc3\xa4m\xc3\xa4nmuotoja jotka ovat kaikki tuotettu proseduraalisesti k\xc3\xa4ytt\xc3\xa4en deterministisi\xc3\xa4 algoritmeja ja satunnaisnumeron tuottajia. Yht\xc3\xa4 siemennumeroa k\xc3\xa4ytet\xc3\xa4\xc3\xa4n maailman tuottamiseen matemaattisen laskemisen avulla, poistaen tarpeen valmistaa koko universumi k\xc3\xa4sin. T\xc3\xa4m\xc3\xa4 mahdollistaa pelille massiivisen avoimen koon: Hello Games on arvioinut ett\xc3\xa4 64-bittisell\xc3\xa4 siemennumerolla, heid\xc3\xa4n virtuaalimaailma koostuu yli 18 triljoonasta planeetasta. Hello Games oli aluksi ajatellut k\xc3\xa4ytt\xc3\xa4\xc3\xa4 32-bittist\xc3\xa4 siemennumeroa, joka olisi tuottanut noin nelj\xc3\xa4 miljardia planeettaa, mutta p\xc3\xa4\xc3\xa4tti k\xc3\xa4ytt\xc3\xa4\xc3\xa4 64-bittist\xc3\xa4 numeroa esitell\xc3\xa4kseen pelins\xc3\xa4 potentiaalisuutta, ja osittain vastauksena nettifoorumien kommentteihin, joissa ep\xc3\xa4iltiin ett\xc3\xa4 Hello Games ei pystyisi niin suureen pelin kokoon._NEWLINE_Pelaajat voivat k\xc3\xa4yd\xc3\xa4 tietyll\xc3\xa4 planeetalla, jos tiet\xc3\xa4v\xc3\xa4t sen galaktiset koordinaatit, ja heid\xc3\xa4n avaruusaluksensa pystyy lent\xc3\xa4m\xc3\xa4\xc3\xa4n sinne, ja l\xc3\xb6yt\xc3\xa4\xc3\xa4 samat asiat kun muut pelaajat, jotka vierailevat niiss\xc3\xa4 koordinaateissa, sill\xc3\xa4 koordinaatit toimivat siemennumerona planeetan pinnanmuotoihin, luontoon, kasvillisuuteen ja el\xc3\xa4imist\xc3\xb6\xc3\xb6n. T\xc3\xa4m\xc3\xa4 my\xc3\xb6s mahdollistaa pelin pelaamisen ilman internet-yhteytt\xc3\xa4, koska universumia ei ole tallennettu palvelimelle, ja kaikki asiat tuotetaan pelaajan pelatessa. Nettiyhteyden kuitenkin tarvitsee jos haluaa jakaa l\xc3\xb6yt\xc3\xb6ns\xc3\xa4 muiden pelaajien kanssa Atlaksen avulla. Peliss\xc3\xa4 k\xc3\xa4ytetty aika vaikuttaa my\xc3\xb6s planeettoihin, kun eli\xc3\xb6t planeetoilla kehittyv\xc3\xa4t evolutiivisesti, ja eroosiota tapahtuu ajan kuluessa._NEWLINE_Koska pelin universumi on niin suuri, Hello Games arvioi ett\xc3\xa4 yli 99,9\xc2\xa0% pelin planeetoista j\xc3\xa4\xc3\xa4 pelaajilta tutkimatta. Sony ei vaadi PlayStation 4 -pelaajilta PlayStation Plus -j\xc3\xa4senyytt\xc3\xa4 pelin pelaamiseen verkossa.\n_START_SECTION_\nJulkaisua edelt\xc3\xa4v\xc3\xa4t ja sen j\xc3\xa4lkeiset ongelmat\n_START_PARAGRAPH_\nNoin kaksi viikkoa ennen julkaisua er\xc3\xa4s Reddit-k\xc3\xa4ytt\xc3\xa4j\xc3\xa4 sai ostettua vuodetun version pelin PlayStation 4 -versiosta eBay-verkkohuutokaupasta noin 1\xc2\xa0250 Yhdysvaltain dollarin hintaan ja alkoi jakaa videoita pelikokemuksistaan. My\xc3\xb6s muut k\xc3\xa4ytt\xc3\xa4j\xc3\xa4t v\xc3\xa4ittiv\xc3\xa4t p\xc3\xa4\xc3\xa4sseens\xc3\xa4 k\xc3\xa4siksi vuodettuihin versioihin ja jakoivat omia pelivideoitaan. Jotkut n\xc3\xa4ist\xc3\xa4 videoista sis\xc3\xa4lsiv\xc3\xa4t pelin negatiivisia elementtej\xc3\xa4 kuten toistuvia kaatumisia ja paljon lyhyemm\xc3\xa4n pelin l\xc3\xa4p\xc3\xa4isyajan kuin mit\xc3\xa4 Hello Games oli v\xc3\xa4itt\xc3\xa4nyt. N\xc3\xa4iden raporttien perusteella monet pelin julkaisua odottavista ilmaisivat huolensa ja turhautumisensa sen johdosta ett\xc3\xa4 peli ei v\xc3\xa4ltt\xc3\xa4m\xc3\xa4tt\xc3\xa4 olisikaan yht\xc3\xa4 hyv\xc3\xa4 kuin he olivat uskoneet. Murray pyysi julkaisua odottavia faneja olemaan lukematta n\xc3\xa4it\xc3\xa4 raportteja juonipaljastusten v\xc3\xa4ltt\xc3\xa4miseksi._NEWLINE_Jotkut pelin j\xc3\xa4lleenmyyj\xc3\xa4t myiv\xc3\xa4t peli\xc3\xa4 jo ennen sen virallista julkaisup\xc3\xa4iv\xc3\xa4\xc3\xa4 ja useat pelaajat \xe2\x80\x93\xc2\xa0mukaan lukien Kotaku- ja Polygon-videopelisivustojen toimittajat \xe2\x80\x93\xc2\xa0suoratoistivat pelivideoita jo elokuun viidennest\xc3\xa4 p\xc3\xa4iv\xc3\xa4st\xc3\xa4 alkaen. Hello Games nollasi pelin palvelimet alkutilaan ennen virallista julkaisup\xc3\xa4iv\xc3\xa4\xc3\xa4 jotta pelaajat saivat aloittaa puhtaalta p\xc3\xb6yd\xc3\xa4lt\xc3\xa4. Ennen virallista julkaisua Sony vaati verkkosivustoja poistamaan aikaisista versioista kuvattuja pelivideoita sill\xc3\xa4 perusteella, ett\xc3\xa4 aikaisista peliversioista kuvattu materiaali ei antanut kuluttajalle totuudenmukaista kuvaa pelist\xc3\xa4 koska Hello Gamesin n\xc3\xa4kemys valmiista pelist\xc3\xa4 toteutuisi vasta virallisena julkaisup\xc3\xa4iv\xc3\xa4n\xc3\xa4 toimitettavan p\xc3\xa4ivityksen my\xc3\xb6t\xc3\xa4. Jotkut poistetuista videoista olivat kuitenkin vain keskustelivat pelist\xc3\xa4 eiv\xc3\xa4tk\xc3\xa4 sis\xc3\xa4lt\xc3\xa4neet aikaisista versioista kuvattua sis\xc3\xa4lt\xc3\xb6\xc3\xa4. Murray ja Sony pyysiv\xc3\xa4t virheellisi\xc3\xa4 poistoja anteeksi ja asia korjattiin pikaisesti._NEWLINE_Pelin julkaisup\xc3\xa4iv\xc3\xa4n\xc3\xa4 julkaistu ensimm\xc3\xa4inen p\xc3\xa4ivitys \xe2\x80\x93\xc2\xa0jonka parissa Hello Games oli ty\xc3\xb6skennellyt noin kuukauden ajan\xc2\xa0\xe2\x80\x93\xc2\xa0muutti pelin proseduraalisesti luodun maailman luontikriteerej\xc3\xa4 siin\xc3\xa4 m\xc3\xa4\xc3\xa4rin ett\xc3\xa4 pelin aikaisempien versioiden tallennustiedostot eiv\xc3\xa4t olleet yhteensopivia p\xc3\xa4ivitetyn version kanssa. P\xc3\xa4ivitys poisti my\xc3\xb6s edell\xc3\xa4 mainitun Reddit-k\xc3\xa4ytt\xc3\xa4j\xc3\xa4n l\xc3\xb6yt\xc3\xa4m\xc3\xa4n vian jonka vuoksi pelin pystyi l\xc3\xa4p\xc3\xa4isem\xc3\xa4\xc3\xa4n nopeammin kuin oli tarkoitus. Jotkut toimittajat huomauttivat ett\xc3\xa4 p\xc3\xa4ivitys muutti useita ominaisuuksia joita pelin aikaisia versioita pelanneet olivat kritisoineet ja arvelivat, ett\xc3\xa4 jotkin muutoksista oli tehty nimenomaan t\xc3\xa4m\xc3\xa4n kritiikin seurauksena._NEWLINE_Pelin faniyhteis\xc3\xb6iss\xc3\xa4 esitettiin huolia sen johdosta, ett\xc3\xa4 peliarvosteluja yhteen kokoavan OpenCritic-sivuston mukaan peliarvostelijoille ei l\xc3\xa4hetett\xc3\xa4isi ilmaiskopioita arvostelujen laatimista varten ja ett\xc3\xa4 arvostelujen julkaisukielto olisi voimassa pelin julkaisup\xc3\xa4iv\xc3\xa4\xc3\xa4n saakka. Molemmat ovat videopeliteollisuudessa yleens\xc3\xa4 merkkej\xc3\xa4 siit\xc3\xa4 ett\xc3\xa4 pelin kehitt\xc3\xa4j\xc3\xa4 tai julkaisija ei usko pelin vastaavan odotuksia ja haluaa n\xc3\xa4in minimoida arvostelujen vaikutuksen ennen pelin julkaisua. Sek\xc3\xa4 Sony ett\xc3\xa4 OpenCritic vahvistivat kuitenkin my\xc3\xb6hemmin ett\xc3\xa4 arvostelukopioita tultaisiin l\xc3\xa4hett\xc3\xa4m\xc3\xa4\xc3\xa4n ja ett\xc3\xa4 Sony odotti ensimm\xc3\xa4isen p\xc3\xa4ivityksen valmistumista ennen niiden l\xc3\xa4hett\xc3\xa4mist\xc3\xa4 toimittajille. Eurogamer-sivusto totesi odottaneensa arvostelukopioiden saapuvan elokuun viidenteen p\xc3\xa4iv\xc3\xa4\xc3\xa4n menness\xc3\xa4 mutta ett\xc3\xa4 niit\xc3\xa4 oli lyk\xc3\xa4tty elokuun kahdeksanteen jotta ensimm\xc3\xa4inen p\xc3\xa4ivitys saataisiin mukaan. Tilanne johtui Eurogamerin mukaan sertifiointiprosessista jonka l\xc3\xa4pik\xc3\xa4ynti\xc3\xa4 Sony vaatii kaikilta palvelussaan myymilt\xc3\xa4\xc3\xa4n peleilt\xc3\xa4. Arvostelukopioiden my\xc3\xb6h\xc3\xa4isen saapumisajankohdan ja pelin varsin suuren koon vuoksi pelikriitikot pitiv\xc3\xa4t julkaisemansa arvostelut keskener\xc3\xa4isin\xc3\xa4 usean p\xc3\xa4iv\xc3\xa4n ajan ja antoivat pelille lopullisen numeroarvostelun vasta pelattuaan peli\xc3\xa4 omien arvioidensa mukaan tarpeeksi kauan._NEWLINE_Pelin moninpeliominaisuuksien olemassaolo kyseenalaistettiin pelin PlayStation 4 -version julkaisun j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4. Kaksi pelaajaa tunnistivat toistensa k\xc3\xa4ytt\xc3\xa4j\xc3\xa4nimet nime\xc3\xa4mins\xc3\xa4 planeettojen avulla ja yrittiv\xc3\xa4t tavata toisensa samassa paikassa pelin virtuaalisessa universumissa. He varmistivat olevansa samassa paikassa Twitch.tv-suoratoistopalvelun avulla mutta eiv\xc3\xa4t n\xc3\xa4hneet toisiaan. T\xc3\xa4m\xc3\xa4n johdosta monet kyseenalaistivat Hello Gamesin ennen pelin julkaisua esitt\xc3\xa4m\xc3\xa4t v\xc3\xa4itteet moninpelimahdollisuudesta. N\xc3\xa4m\xc3\xa4 ep\xc3\xa4ilykset vahvistuivat kun k\xc3\xa4vi ilmi, ett\xc3\xa4 pelin Limited Edition -version pakkauksessa oleva verkkopelaamisen merkitsev\xc3\xa4 PEGI-luokittelumerkint\xc3\xa4 oli peitetty tarralla. Lehdist\xc3\xb6n j\xc3\xa4senet esittiv\xc3\xa4t useita mahdollisia syit\xc3\xa4 sille miksi pelaajat eiv\xc3\xa4t n\xc3\xa4hneet toisiaan, mukaan lukien Hello Gamesin julkaisuvaiheessa raportoimat palvelinongelmat ja mahdollisuus ett\xc3\xa4 pelaajat olivat eri peli-instansseissa. Jotkut kuitenkin arvelivat ett\xc3\xa4 moninpeliominaisuus oli poistettu ennen julkaisua. Muita julkaisun j\xc3\xa4lkeen huomattuja puutteita olivat vakava ongelma pelin ennakkotilaajille annetussa avaruusaluksessa ja resurssien monistamisen mahdollistava ohjelmointivirhe. Hello Games totesi ett\xc3\xa4 pelaajien m\xc3\xa4\xc3\xa4r\xc3\xa4 yll\xc3\xa4tti heid\xc3\xa4t ja ett\xc3\xa4 he palkkasivat enemm\xc3\xa4n henkil\xc3\xb6kuntaa pelin korjaamista varten, mutta 18. elokuuta 2016 menness\xc3\xa4 Murray tai Hello Games eiv\xc3\xa4t ole kommentoineet moninpeliongelmia._NEWLINE_Vaikka No Man\'s Sky:n Windows-versio sis\xc3\xa4lsi enemm\xc3\xa4n grafiikka-asetuksia ja -ominaisuuksia kuin PlayStation 4 -versio, sen ensimm\xc3\xa4inen versio k\xc3\xa4rsi suorituskykyongelmista ja peli ei joissain tapauksissa k\xc3\xa4ynnistynyt lainkaan. Saman p\xc3\xa4iv\xc3\xa4n aikana Hello Games tunnisti ja paikkasi useita n\xc3\xa4ist\xc3\xa4 yleisist\xc3\xa4 ongelmista ty\xc3\xb6skennellen samalla teknisen tuen ja muiden korjausten parissa. Murray totesi ett\xc3\xa4 ensimm\xc3\xa4iset p\xc3\xa4ivitykset "keskittyisiv\xc3\xa4t asiakastukeen" molemmilla alustoilla ja uusien ominaisuuksien lis\xc3\xa4\xc3\xa4minen olisi vuorossa my\xc3\xb6hemmin.\n_START_SECTION_\nTulevaisuus\n_START_PARAGRAPH_\nMurrayn mukaan peliin saatetaan julkaista ladattavaa sis\xc3\xa4lt\xc3\xb6\xc3\xa4, mutta proseduraalisen sis\xc3\xa4ll\xc3\xb6nluontimenetelm\xc3\xa4n vuoksi kyseess\xc3\xa4 olisivat varsinaisen sis\xc3\xa4ll\xc3\xb6n sijasta uudet ominaisuudet. Ensimm\xc3\xa4isen p\xc3\xa4ivityksen julkaisun yhteydess\xc3\xa4 Hello Games sanoi tukikohtien rakentamisen ja pelaajan omistamien kuljetusalusten olevan suunniteltuja ominaisuuksia. Murray arvelee kaikkien p\xc3\xa4ivitysten olevan ilmaisia muttei rajannut mahdollista maksullisuutta pois joidenkin toistaiseksi suunnittelemattomien ominaisuuksien kohdalla._NEWLINE_Myrray esitti my\xc3\xb6s modausty\xc3\xb6kalut yhten\xc3\xa4 mahdollisena tulevaisuuden ominaisuutena mutta totesi niiden hy\xc3\xb6dynt\xc3\xa4mismahdollisuudet rajallisiksi; pelaajat eiv\xc3\xa4t esimerkiksi voisi luoda peliin uusia planeettoja. Noin viikko pelin Windows-version julkaisun j\xc3\xa4lkeen pelaajat olivat jo alkaneet tutkia pelin tiedostoja ja luoda ep\xc3\xa4virallisia modeja, joita oli mahdollista ladata ainakin yhdelt\xc3\xa4 modien jakamiseen keskittyneelt\xc3\xa4 sivustolta._NEWLINE_Kehitt\xc3\xa4j\xc3\xa4t ovat sanoneet harkitsevansa virtuaalitodellisuuslaitteiden tukemista peliss\xc3\xa4 mutta eiv\xc3\xa4t ole maininneet konkreettisia suunnitelmia. Murray totesi ett\xc3\xa4 peli "sopisi todella hyvin yhteen" virtuaalitodellisuuden kanssa koska virtuaalitodellisuuden luoma tunne l\xc3\xa4sn\xc3\xa4olosta pelimaailmassa "voisi luoda voimakkaita kokemuksia".'